VENDIM
Nr. 60, datë 15.4.2019

MBI MIRATIMIN E TARIFËS SË PËRKOHSHME TË TRANSMETIMIT TË GAZIT NATYROR NGA SHOQËRIA “ALBGAZ” SHA, PREJ 28 LEKË/m3 OSE 2.6457 LEKË/kwh, DERI MË DATË 31.12.2019

Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar, të nenit 13, pika 1, nenit 16, pika 2, nenit 17, pika “e” dhe nenit 33, të ligjit nr. 102/2015, “Për sektorin e gazit natyror”, i ndryshuar, nenit 15 “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 15.4.2019, mbasi shqyrtoi relacionin e Drejtorisë së Tarifave dhe Çmimeve në lidhje me shtyrjen e fuqisë juridike së vendimit të Bordit të ERE-s nr. 269, datë 21.12.2018 “Mbi lënien në fuqi të vendimit të Bordit të ERE-s nr. 97, datë 23.4.2018 ‘Mbi miratimin e tarifës së transmetimit të gazit natyror nga shoqëria ‘Albgaz’ sh.a. për vitin 2018’”, i ndryshuar, 
konstatoi se:
- Bordi i ERE-s, me vendimin nr. 235, datë 2.11.2018 “Për një ndryshim në vendimin nr. 196, datë 30.8.2018, “Për një ndryshim në vendimin e bordit të ERE-s, nr. 120, datë 4.6.2018, “Mbi fillimin e procedurës për miratimin e planit të investimeve për vitin 2018 të shoqërisë “Albgaz” sh.a.”, vendimin nr. 121, datë 4.6.2018, “Mbi fillimin e procedurës për miratimin e planit 10 vjeçar të zhvillimit të rrjetit të shoqërisë “Albgaz” sh.a.”, vendosi që:
1. Shoqëria “Albgaz” sh.a. të depozitojë pranë ERE-s, jo më vonë se data 20.1.2019, miratimet nga Këshilli Mbikëqyrës, të Planit të Investimeve për vitin 2018 që reflektojnë ndryshimet e paraqitura pas shkresës nr. 43 prot., datë 21.3.2018, “Argumentime më të detajuara lidhur me projektet”.
2. Shoqëria “Albgaz” sh.a. të depozitojë pranë ERE-s jo më vonë se data 20.1.2019 miratim nga Këshilli Mbikëqyrës, të Planit të Zhvillimit të Rrjetit për periudhën 2018–2027, që reflekton ndryshimet e paraqitura pas shkresës nr. 43, prot., datë 21.3.2018 “Argumentime më të detajuara lidhur me projektet”.
- Shoqëria “Albgaz” sh.a. nuk ka paraqitur aplikim për rishikimin e tarifës së transmetimit për vitin 2019 në përputhje me metodologjinë e llogaritjes së tarifave të transmetimit për gazin natyror dhe konform përcaktimeve të “Rregullores për organizimin, funksionimin dhe procedurat e ERE-s’’.
- Neni 17, pika “e”, e ligjit nr. 102/2015, “Për sektorin e gazit natyror”, i ndryshuar, përcakton se: 
[bookmark: _GoBack]- “ERE miraton tarifa të përkohshme transmetimi ose shpërndarjeje, në rastet kur operatorët e transmetimit ose shpërndarjes krijojnë vonesa në ndryshimin e tarifave. Në këtë rast, kur tarifat e miratuara rezultojnë të ndryshme nga ato të përkohshme, ERE vendos masat e përshtatshme kompensuese”.
- Bordi i ERE-s, me vendimin nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a. për vitin 2018, si dhe vendimin nr. 179, datë 20.8.2018 “Për një shtesë në vendimin nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a. për vitin 2018”, vendosi miratimin e tarifës të transmetimit të gazit natyror prej 28 lekë/m3 ose 2.6457 lekë/kwh për shoqërinë “Albgaz” sh.a., për periudhën 1.1.2018–31.12.2018”.
- Mungesa e vlerës së investimeve për vitin 2019, si komponent i rëndësishëm i llogaritjes së tarifës dhe që pritet të paraqitet në vitin pasardhës, bën të pamundur llogaritjen e të ardhurave të kërkuara dhe përcaktimin e tarifës së transmetimit të gazit natyror për vitin 2019.
- Tarifa e aktivitetit të transmetimit është e domosdoshme për ushtrimin e aktivitetit nga shoqëria “Albgaz” sh.a., aktivitet ky, që ushtrohet konform ligjit nr. 102/2015, “Për sektorin e gazit natyror”, i ndryshuar. Aksesi në rrjet për përdoruesit e sistemit të transmetimit duhet të jetë i garantuar dhe kjo shoqëri duhet t’i ofrojë shërbimet e saj me tarifa të rregulluara nga ERE.
- Kushtet të cilat detyruan Bordin e ERE-s për marrjen e vendimit nr. 269, datë 21.12.2018, nuk kanë ndryshuar dhe ndërkohë, shoqëria “Albgaz” sh.a. nuk është shprehur në lidhje me tarifën e transmetimit të gazit natyror, për periudhën në vijim, pavarësisht kërkesave të sipërcituara në lidhje me këtë çështje.
- Në kontratën e shërbimit të transmetimit dhe shpërndarjes së gazit natyror ndërmjet shoqërisë “Albgaz” sh.a. dhe “Albpetrol” sh.a., për miratimin e së cilës ERE ka filluar procedurën e miratimit me vendimin nr. 49, datë 27.3.2019, është parashikuar se: çmimi i ofrimit të shërbimit të transmetimit të gazit natyror sipas kësaj kontrate është ai i vendosur në bazë të vendimit të Bordit të ERE-s nr. 97, datë 23.4.2018, “Mbi miratimin e tarifës së transmetimit të gazit natyror nga shoqëria ‘Albgaz’ sh.a., për vitin 2018”, lënë në fuqi me vendimin e Bordit të ERE-s nr. 269, datë 21.12.2018, deri më 31 mars 2019, për tarifat e shërbimit të transmetimit është 28 lekë/m3, pa TVSH, ku shoqëria “Albgaz” sh.a., është me cilësinë e transmetuesit të gazit natyror dhe shoqëria “Albpetrol” sh.a., është me cilësinë e prodhuesit të gazit natyror.
- Në lidhje me këtë përcaktim të kontratës sqarojmë se, pika 2, e vendimit të Bordit të ERE-s nr. 269, datë 21.12.2018, “Mbi lënien në fuqi të vendimit të Bordit të ERE-s nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a. për vitin 2018, i ndryshuar, siguron që, në rast se tarifa e miratuar për periudhën mbas datës 31 mars 2019 deri më 31 dhjetor 2019 rezulton e ndryshme nga ajo e përkohshme (28 lekë/m3), atëherë efektet e mundshme në të ardhurat e kërkuara të shoqërisë “Albgaz” sh.a., do të përditësohen dhe kompensohen sipas përcaktimeve të nenit 17, pika “e”, të ligjit nr. 102/2015 “Për sektorin e gazit natyror”.
- Duke qenë se, çmimi që do të aplikohet për këtë kontratë do të jetë ai që do të miratojë Bordi i ERE-s për vitin 2019, ERE i është drejtuar shoqërisë “Albgaz” sh.a., me shkresën nr. 206 prot., datë 7.3.2019, ku i ka kërkuar këtij të fundit paraqitjen sa më shpejtë të të ardhurave të kërkuara për të mundësuar zhvillimin normal të aktivitetit të shoqërisë “Albgaz” sh.a. për vitin 2019 ose ndjeshmërinë/pritshmërinë e shoqërisë, në lidhje me mjaftueshmërinë e tarifës në fuqi të miratuar me vendimin e Bordit të ERE-s nr. 97, datë 23.4.2018, për të cilën është ende në pritje të përgjigjes.
Për gjithë sa më sipër, Bordi i ERE-s 

VENDOSI:

1. Miratimin e tarifës së përkohshme të transmetimit të gazit natyror nga shoqëria “Albgaz” sh.a., në vlerën e përcaktuar në vendimin e bordit të ERE-s nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria ‘Albgaz’ sh.a. për vitin 2018, si dhe vendimin nr. 179, datë 20.8.2018 “Për një shtesë në vendimin nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria ‘Albgaz’ sh.a. për vitin 2018”, vendosi miratimin e tarifës të transmetimit të gazit natyror prej 28 lekë/m3 ose 2.6457 lekë/kwh për shoqërinë ‘Albgaz’ sh.a., për periudhën 1.1.2018–31.12.2018”. 
2. Nëse do të ketë efekte në të ardhurat e kërkuara të shoqërisë “Albgaz” sh.a. do të bëhet përditësimi dhe kompensimi i tyre sipas përcaktimeve të nenit 17, pika “e”, të ligjit nr. 102/2015 “Për sektorin e gazit natyror”, i ndryshuar. 
3. Drejtoria Juridike dhe e Mbrojtjes së Konsumatorit të njoftojë shoqërinë “Albgaz” sh.a. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 45 ditëve kalendarike nga botimi në Fletoren Zyrtare.  

